Nóg naskokke moontlik ná aardbewing onder see | Netwerk24
Deur Cara-Lee Dorfling 26 September 2020 23:47
Kapenaars kan moontlik nog naskokke voel ná 'n aardbewing Saterdagaand sowat 10 km onder die see aan die Suid-Afrikaanse kus.
Die eerste skudding is omstreeks 20:45 in dele van Kaapstad gevoel met sosiale media wat sekondes later aan die gons was.
Die webtuiste Earthquaketrack het gesê die aardbewing van 6,2 is om 19:10 Suid-Afrikaanse tyd gemeet.
Volgens dr. Gideon Groenewald, 'n geoloog met 42 jaar se ervaring, is dié meting sterk genoeg om modderhuise en vervalle huise uitmekaar te skud.
" 'n Aardbewing met 'n krag van 6,2 is baie sterk. Dit is 'n enorme krag wat losgelaat is.
"Dit kan naskokke inhou. Mense moet nie skrik as hulle in Kaapstad nog 'n paar rukkings voel nie.
"Dit lyk of die hoofskok verby is, maar dit is nie onmoontlik dat daar in die volgende paar uur nog 'n skok kan wees nie," het Groenewald Saterdagaand gesê.
Groenewald sê dit is onnodig om "opgewonde" te raak en te ontruim vir 'n tsoenami.
"Die episentrum wat deur die Amerikaners raakgesien en aangeteken is, is verder as 900 km van die kus af.
"Dit lê 10 km onder die see. Dit is baie vlak, maar die Amerikaners het onmiddellik gesê daar is geen waarskuwing vir 'n tsoenami nie. Dít kan hulle sê vanweë die golwe op die seevlak wat met satelliete gemeet word, so ek dink ons kan ontspan."
'n Effense wisseling in seevlak kan moontlik teen vroeg Sondagoggend aan die Wes-Kaapse kus gesien word.
Groenewald sê dit is egter steeds belangrik om deur die nag voorspellings dop te hou, indien enige groot golwe deur die satelliete opgetel word.
Charlotte Powell, woordvoerder van Kaapstad se rampbestuur, het laat Saterdagaand 'n verklaring uitgereik waarin sy sê die Kaapstadse metro neem kennis van berigte oor 'n seismiese gebeurtenis in die see wat vroeër die aand in 'n aantal voorstede gevoel is.
"Die rampbestuursentrum kan nie kommentaar lewer op die skynbare seismiese gebeurtenis voordat dit deur die Suid-Afrikaanse Raad vir Geowetenskap bevestig is nie.
"Ons kan in die stadium bevestig dat dit lyk asof die skudding geen impak op die infrastruktuur van openbare veiligheid het nie."
'n Vrou op die plaas Twee Jongegezellen kyk of daar iets te redde is ná die skudding. Foto: Die Burger
By navraag het dié raad se woordvoerder gesê 'n verklaring sal uitgereik word.
Intussen het dit behoorlik gegons op sosiale media met inwoners van Durbanville, Kuilsrivier, Parklands tot Milnerton wat sê die skudding het hulle en die troeteldiere benoud laat regop sit.
Sommige mense het gesê die geluid het aan 'n bom of donderweer herinner, waarna die hele huis en vensters vir etlike sekondes lank geskud het.
Ander mense het met humor gereageer en meen dié aardskudding is net nóg iets op 2020 se kerfstok, wat grootliks weens die Covid-19-pandemie onthou sal word.
Groenewald sê die laaste aardbewing van dié sterkte was in 1969 in Tulbagh. "Dit is 51 jaar gelede, wat mooi saamval met die siklusse vir sulke dinge om te gebeur dink ek."
* Die Kaapstadse metro het Saterdag 'n beroep op mense gedoen om enige moontlike impak van die voorval aan te meld by die openbare noodkommunikasiesentrum deur 021 480 7700 te skakel op 'n selfoon, of 107 van 'n landlyn.
Die NG kerk Kruisvallei in Tulbagh moes ná die aardbewing van 1969 gesloop word. Foto: Kobus Jordaan